b'\n_START_ARTICLE_\nHenric al VI-lea al Angliei\n_START_SECTION_\nRegele copil\n_START_PARAGRAPH_\nHenric a fost singurul copil \xc8\x99i mo\xc8\x99tenitor al regelui Henric al V-lea al Angliei. S-a n\xc4\x83scut la 6 decembrie 1421 la Windsor \xc8\x99i, la v\xc3\xa2rsta de nou\xc4\x83 luni, la 31 august 1422 a devenit rege c\xc3\xa2nd tat\xc4\x83l s\xc4\x83u a murit. Mama sa, Caterina de Valois, fiica lui Carol al VI-lea al Fran\xc8\x9bei, avea numai dou\xc4\x83zeci de ani, era privit\xc4\x83 cu suspiciune \xc8\x99i \xc3\xaempiedicat\xc4\x83 \xc3\xaen a avea un rol important \xc3\xaen cre\xc8\x99terea fiului ei._NEWLINE_La 28 septembrie 1423, nobilii au jurat loialitate fa\xc8\x9b\xc4\x83 de Henric al VI-lea. Ei au convocat Parlamentul \xc3\xaen numele regelui \xc8\x99i au stabilit un consiliu de regen\xc8\x9b\xc4\x83. Humphrey, Duce de Gloucester, fiul mai mic al lui Henric al IV-lea \xc8\x99i unchiul lui Henric al VI-lea a fost numit protectorul \xc8\x99i ap\xc4\x83r\xc4\x83torul Regatului p\xc3\xa2n\xc4\x83 c\xc3\xa2nd regele urma s\xc4\x83 \xc3\xaemplineasc\xc4\x83 v\xc3\xa2rsta necesar\xc4\x83 domniei \xc3\xaens\xc4\x83 numirea sa a fost revocat\xc4\x83 de Consiliul de atunci. \xc3\x8endatoririle sale s-au limitat la men\xc8\x9binerea p\xc4\x83cii \xc8\x99i convocarea \xc8\x99i dizolvarea Parlamentului. Preotul Henry Beaufort (cardinal din 1426), unchiul lui Henric al V-lea, a avut un rol important \xc3\xaen cadrul Consiliului. Fiul cel mare a lui Henric al IV-lea, Ioan, Duce de Bedford, a fost numit regent al Fran\xc8\x9bei \xc8\x99i \xc3\xael \xc3\xaenlocuia pe Gloucester ca regent al Angliei ori de c\xc3\xa2te ori era \xc3\xaen \xc8\x9bar\xc4\x83._NEWLINE_\xc3\x8encep\xc3\xa2nd cu anul 1428, tutorele lui Henric a fost Contele de Warwick, al c\xc4\x83rui tat\xc4\x83 f\xc4\x83cea parte din "Lords Appellant" \xc8\x99i era \xc3\xaen opozi\xc8\x9bie \xc3\xaen timpul domniei lui Richard al II-lea. Henric a fost, de asemenea, influen\xc8\x9bat de Henry Beaufort, iar mai t\xc3\xa2rziu de William de la Pole, 1-ul Duce de Suffolk. Fra\xc8\x9bilor vitregi ai lui Henric, Edmund \xc8\x99i Jasper, fiii mamei sale din rela\xc8\x9bia cu Owen Tudor, li s-a dat mai t\xc3\xa2rziu titlul de conte. Edmund Tudor a fost tat\xc4\x83l lui Henric Tudor, care mai t\xc3\xa2rziu ob\xc8\x9bine tronul englez ca Henric al VII-lea al Angliei._NEWLINE_Henric a fost \xc3\xaencoronat ca rege al Angliei la Westminster Abbey la 6 noiembrie 1429, cu o lun\xc4\x83 \xc3\xaenainte s\xc4\x83 \xc3\xaemplineasc\xc4\x83 opt ani \xc8\x99i ca rege al Fran\xc8\x9bei, la Notre Dame din Paris la 16 decembrie 1431. Totu\xc8\x99i, el nu-\xc8\x99i asum\xc4\x83 conducerea guvern\xc4\x83rii p\xc3\xa2n\xc4\x83 \xc3\xaen anul 1437, anul \xc3\xaen care mama sa a murit.'